Diari Oficial de la Generalitat Valenciana


Sumari del DOGV 6478, del 11-03-2011 (2011/2810)

RESOLUCIÓ de 7 de març de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I, per a la utilizació de les institucions i centres sanitaris en la docència, assistència i investigació universitàries en Ciències de la Salut.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6478

Data del DOGV
:   11-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2810


Data del document
:   07-03-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 7 de març de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I, per a la utilizació de les institucions i centres sanitaris en la docència, assistència i investigació universitàries en Ciències de la Salut.  
 [2011/2810]  
La Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I han subscrit, després de la tramitació prèvia reglamentària, el 18 de maig de 2010, un Conveni per a la utilizació de les institucions i centres sanitaris en la docència, assistència i investigació universitàries en Ciències de la Salut.  
En compliment del que establix l'expòsit cinqué del conveni, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0787/2010, i que figura com a annex d'esta resolució.  
València, 7 de març de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I, per a la utilització de les institucions i centres sanitaris en la docència, assistència i investigació universitàries en Ciències de la Salut.  
València/Castelló, 18 de maig de 2010  
Reunits  
D'una part, Manuel Cervera Taulet, en qualitat de conseller de Sanitat de la Generalitat, d'acord amb el que disposen els articles 17 f, i 28 de la Llei 5/83, de 30 de desembre, del Consell de la Generalitat, i l'article 2 del Decret 120/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Sanitat.  
Així mateix, en la seua condició de president del Consell d'Administració de l'Agència Valenciana de Salut, facultat per a la firma d'este conveni, en virtut de l'acord d'1 de febrer de 2007 del Consell d'Administració de l'Agència Valenciana de Salut pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana, el 19 de febrer de 2007, de conformitat amb els articles 26 i 27 de la Llei 3/2003, de 6 de febrer, d'Ordenació Sanitària;   
De la mateixa manera, com a vicepresident del Consell de Govern del Consorci Hospitalari Provincial de Castelló, facultat per a este acte per acord del Consell de Govern del Consorci que representa;  
D'una altra part, Paula Sánchez de León Guardiola, en qualitat de consellera de Justícia i Administracions Públiques de la Generalitat, d'acord amb el que disposen els articles 17, lletra f) i 28 de la Llei del Consell i l'article 6 del Decret 206/2009, de 13 de novembre del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Les parts estan autoritzades a subscriure este conveni en virtut de l'acord del Consell de data 30 d'abril de 2010, de conformitat amb el que disposa l'article 54.bis.1r, lletra a), del Text Refós de la Llei d'Hisenda Pública de la Generalitat.  
I d'una altra, Francisco Toledo Lobo, en qualitat de rector, en nom i representació de la Universitat Jaume I, de conformitat amb les competències que li reconeix l'article 73, lletra s) del Decret 252/2003 de 19 de desembre, del Consell de la Generalitat, pel qual s'aproven els estatuts de la universitat citada, en relació amb el que establix l'article 20 de la Llei Orgànica 6/2001, de 21 de desembre, d'Universitats.  
Les parts es reconeixen mútuament la capacitat legal necessària i la legitimació amb què intervenen per a la formalització d'este conveni, i   
Exposen  
Primer  
Que la Conselleria de Sanitat, màxim òrgan encarregat de la direcció i l'execució de la política del Consell de la Generalitat en matèria de sanitat, du a terme, a través de l'Agència Valenciana de Salut, la gestió i l'administració del sistema valencià de salut i de la prestació sanitària.  
Que la Conselleria de Sanitat i l'Agència Valenciana de Salut consideren molt interessant contribuir a la formació de professionals de la salut, de grau, màster i doctorat, especialment, de professionals de les Ciències de la Salut a fi de realitzar activitats docents, assistencials i d'investigació que contribuïsquen a un millor desenvolupament del coneixement, no sols en les professions sanitàries, també en aquelles de les quals depén en gran manera el funcionament dels centres sanitaris.  
Que el Consorci Hospitalari Provincial de Castelló té com a objectiu oferir una assistència sanitària de qualitat, ja que és un hospital de primera línia assistencial i investigadora en l'àmbit de l'activitat oncològica, oftalmològica i de la salut mental.  
En este sentit, coadjuvaran en l'àmbit de les seues competències en la realització de les actuacions oportunes perquè les institucions i els centres sanitaris que constituïxen l'objecte d'este conveni, disposen d'acreditació docent.  
Segon  
Que els instituts de Medicina Legal són òrgans tècnics adscrits a la Conselleria de Justícia i Administracions Públiques. Els decrets 60/2007, 61/2007 i 62/2007, de 20 d'abril, del Consell aproven els reglaments d'Organització i Funcionament dels instituts de Medicina Legal d'Alacant, Castelló i València respectivament.  
Tercer  
Que la Universitat Jaume I de Castelló és una universitat pública reconeguda legalment i creada mitjançant la Llei 3/1991, de 19 de febrer, de les Corts Valencianes.  
Que la Universitat Jaume I vol posar les seues capacitats docents i investigadores al servici de la societat per mitjà de l'adequada formació de professionals, preparats per a atendre les seues necessitats concretes, per la qual cosa considera convenient reforçar els vincles entre el món acadèmic universitari i la societat a través de les seues institucions i empreses i d'altres representants socials i professionals.  
Que la Universitat Jaume I de Castelló ha sol·licitat a la Conselleria d'Educació l'autorització per a impartir el Grau de Medicina, el Grau d'Infermeria i l'adscripció del Grau de Psicologia a Ciències de la Salut, per al pròxim curs 2010-2011.  
Quart  
Que la Conselleria de Sanitat i la Universitat Jaume I de Castelló ja han col·laborat en la docència, assistència i investigació sanitàries en l'àmbit de les Ciències de la Salut, a través de diversos convenis de col·laboració per a la formació en altres titulacions universitàries.  
Cinqué  
Sobre les bases citades s'elabora este conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I per a la impartició adequada per part de la universitat del Grau de Medicina, del Grau d'Infermeria i del Grau de Psicologia. De la mateixa manera, per addenda a este conveni es podrà incloure altres estudis de Ciències de la Salut, de conformitat amb el contingut d'este conveni.  
Així mateix este conveni se subscriu per a la seua elevació al Consell de la Generalitat i la seua aprovació definitiva i publicació.  
Sisé  
El conveni s'articula d'acord amb al principi general que establixen els articles 4 i 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu marc jurídic regulador pròxim és el títol II de la Llei 44/2003, de 21 de novembre, d'Ordenació de les Professions Sanitàries; la Llei Orgànica 6/2001, de 21 de desembre, d'universitats; els articles 104 i 105 de la Llei General de Sanitat i el Reial Decret 1558/1986, de 28 de juny, Regulador de les bases generals del règim de concerts amb les institucions sanitàries, que emparen el contingut d'este conveni.  
Per tant, de conformitat amb el que establix la setena disposició addicional de la Llei d'Universitats vigent, i mentre no siguen objecte de desenvolupament estatal les bases reguladores del règim de concerts entre universitats i institucions i establiments sanitaris, el conveni es realitza amb la finalitat de complir el que establix l'article 1 del Reial Decret 1558/1986, de 28 de juny, i d'acord amb les bases previstes en l'article 4.  
Per tot això, les universitats públiques, d'acord amb el que preveu el punt 4 de l'Annex del Reial Decret 557/1991, de 12 d'abril, sobre la creació i el reconeixement d'universitats i centres universitaris, han de garantir en els ensenyaments de Ciències de la Salut la disponibilitat de la institució o de les institucions sanitàries adequades, o el concert corresponent amb una o diverses institucions sanitàries, sempre que es complisquen els objectius i requisits exigits en el Reial Decret 1558/1986, de 28 de juny, pel qual s'establixen les bases generals del règim de concerts entre les universitats i les institucions sanitàries, i s'establixen per l'Orde Ministerial de 31 de juliol de 1987 els requisits que han de reunir les institucions sanitàries que constituïxen l'objecte de conveni amb la universitat.  
Pels motius exposats i complits els tràmits preceptius, les parts firmants acorden subscriure este conveni d'acord amb les següents:  
Clàusules  
Primera. Dels objectius generals del conveni  
1. Docents  
1.1 Promoure i facilitar la màxima utilització dels recursos humans i materials de les institucions i els centres sanitaris per a la docència, assistència i investigació universitària dels diversos ensenyaments de Ciències de la Salut en els nivells de grau, màster i doctorat, així com dels especialistes i de la formació continuada i procurar la seua actualització amb criteris d'excel·lència i de millora contínua.  
1.2 La col·laboració s'establix per a la formació clínica i sanitària dels estudiants universitaris en aquelles titulacions o matèries relacionades amb les Ciències de la Salut. Esta formació s'estén al camp de la metodologia i de les tècniques en investigació biomèdica.  
1.3 Cooperar en el manteniment de la qualificació dels estudiants i professionals de la salut al nivell més alt, per mitjà del reciclatge i la seua incorporació a la docència, assistència i investigació universitàries.  
1.4 La col·laboració es traduïx, d'una banda, en la formació teòrica d'acord amb el programa d'estudis i en la possibilitat que els estudiants de la Universitat obtinguen crèdits pràctics per mitjà de pràctiques realitzades en les institucions i els centres sanitaris. D'altra banda, en la contractació per part de la Universitat de professors associats de Ciències de la Salut entre el personal assistencial de les institucions i els centres sanitaris, o quan les necessitats docents, assistencials i d'investigació ho requerisquen. Esta col·laboració s'establix per a la formació d'estudiants de la Universitat Jaume I en qualsevol dels cicles universitaris i estudis de grau, màster i doctorat en els ensenyaments de les Ciències de la Salut.  
2. Assistencials  
2.1 Cooperar perquè les investigacions i els ensenyaments universitaris de Ciències de la Salut es puguen aplicar a la millora constant de l'atenció sanitària i preservar sempre la unitat de funcionament assistencial de les institucions i els centres sanitaris esmentats.  
2.2 Preveure que coincidisquen la major qualitat assistencial i la consideració d'institucions i centres sanitaris de caràcter universitari o associats a la Universitat.  
2.3. Elaborar línies de millora constant en les àrees de coneixement que servixen de recolzament i suport logístic a l'exercici de l'activitat assistencial.  
2.4. Aportar el marc que permeta compatibilitzar les activitats docents amb les necessitats d'organització i gestió de les institucions i els centres sanitaris.  
2.5. Sustentar la col·laboració efectiva entre les institucions i els centres sanitaris i la Universitat perquè a la seua empara, i en matèria assistencial, ambdues parts puguen realitzar activitats formatives i clíniques de manera coordinada i conjunta.  
2.6. Potenciar el fet que els professionals dedicats a les activitats previstes en este conveni puguen compatibilitzar la seua activitat docent amb l'activitat assistencial.  
3. D'investigació  
3.1 Potenciar la investigació bàsica i aplicada en la formació universitària, per mitjà de la coordinació de les activitats de la Conselleria de Sanitat, la Conselleria de Justícia i Administracions Públiques, l'Agència Valenciana de Salut i el Consorci Hospitalari Provincial de Castelló amb les de la Universitat, per a la utilització òptima dels recursos humans i materials.  
3.2. Afavorir el desenvolupament dels diversos àmbits d'investigació universitària en els departaments de salut, gràcies a la coordinació amb les unitats d'investigació de les institucions i els centres sanitaris i a l'estimulació de les vocacions investigadores.  
Segona. Del principi de col·laboració  
1. Este conveni es basa en el principi general arreplegat en l'article 104 de la Llei General de Sanitat, segons el qual tota l'estructura assistencial del sistema sanitari ha d'estar en disposició de ser utilitzada per a la docència de grau, màster, doctorat i formació continuada dels professionals.  
També la Llei 16/2003, de 28 de maig, de Cohesió i Qualitat del Sistema Nacional de Salut, exigix en l'article 34 que la formació i el desenvolupament de la competència tècnica dels professionals s'orienten a la millora de la qualitat del Sistema Nacional de Salut, per a la qual cosa es requerix la col·laboració permanent entre els òrgans de les administracions públiques competents en matèria d'educació, sanitat, treball i assumptes socials, les universitats, les societats científiques i les organitzacions professionals i sindicals, així com la disposició de tota l'estructura assistencial del sistema sanitari per a la docència pregraduada, postgraduada i continuada dels professionals.  
2. Amb este propòsit, la Conselleria de Sanitat, la Conselleria de Justícia i Administracions Públiques, l'Agència Valenciana de Salut i el Consorci Hospitalari Provincial de Castelló, d'acord amb les disposicions legals mencionades en l'àmbit de les seues competències, posaran a disposició d'este objectiu les institucions i els centres que es determinen.   
3. Per a la consecució dels objectius descrits s'haurà d'aconseguir una coordinació plena i adequada entre les institucions i els centres sanitaris i els òrgans universitaris corresponents, i afavorir, d'una banda, la incorporació dels professionals de les institucions i els centres sanitaris a la docència universitària i, d'una altra, la dels professors universitaris del conjunt dels ensenyaments descrits, a activitats docents, assistencials i investigadores de les institucions i els centres sanitaris. Així mateix, les instàncies de què depenen les institucions i els centres sanitaris vinculats per este conveni proveiran, de manera progressiva i segons les activitats exercides, de la dotació necessària de recursos personals i materials, i vetllaran per una distribució adequada d'acord amb les necessitats del projecte educatiu.  
4. La Universitat, la Conselleria de Sanitat, la Conselleria de Justícia i Administracions Públiques, l'Agència Valenciana de Salut i el Consorci Hospitalari Provincial de Castelló, a través de les institucions i els centres, es comprometen a revisar els servicis docents, investigadors i assistencials concertats en funció de les variacions significatives d'estudiants, de l'activitat assistencial dels centres o de la implantació en els centres de noves tecnologies, tot això en funció dels objectius assenyalats en este conveni.  
5. La formació teoricopràctica clínica dels estudiants en les institucions i els centres no comportarà cap relació contractual i s'ajustarà als períodes i els horaris acordats en el programa de formació, que en tots els casos seran compatibles amb el bon desenvolupament de l'activitat assistencial.  
6. La Universitat garantirà que els estudiants estan al corrent del pagament de les primes del Règim General d'Assegurança Escolar o d'allò que corresponga d'acord amb la seua situació. Així mateix, tots els anys presentarà el comprovant d'Assegurança de Responsabilitat Civil a la Comissió Mixta prevista en este conveni.  
Tercera. De les institucions i els centres sanitaris en els estudis de Medicina  
1. Les institucions i els centres sanitaris dels departaments de salut i els centres superiors que depenen de la Conselleria de Sanitat, l'Agència Valenciana de Salut i el Consorci Hospitalari Provincial de Castelló i que es posen a disposició de la docència, assistència i investigació universitàries en els estudis de Medicina de la Universitat Jaume I de Castelló són els següents:  
Conselleria de Sanitat,  
Centres de salut pública de la Comunitat Valenciana.   
Agència Valenciana de Salut,  
Departaments de Salut de Castelló, La Plana i Vinaròs.  
Consorci Hospitalari Provincial de Castelló.  
2. Les institucions i els centres sanitaris esmentats s'ajusten al que preveu el Reial Decret 1558/1986, de 28 de juny, pel qual s'establixen les bases generals del règim de concerts amb les institucions sanitàries, i complixen els requisits enumerats en l'Orde de 31 de juliol de 1987, que establix els requisits de les institucions sanitàries que poden ser objecte de concert amb universitats per a desenvolupar la docència en matèries relacionades amb les Ciències de la Salut.   
Pel que fa al reconeixement com a universitaris o associats de les institucions i els centres sanitaris que participen en el desenvolupament d'este conveni, caldrà ajustar-se al que preveu la normativa vigent.  
3. Les institucions i els centres sanitaris que participaran en la docència, assistència i investigació universitàries en els estudis de Medicina de la Universitat Jaume I de Castelló seran preferentment els que pertanyen al Departament de Salut de Castelló, i posaran a disposició d'esta universitat els servicis i/o unitats assistencials necessaris per a esta finalitat.   
Això, sense perjudici de la posada a disposició dels servicis i/o les unitats assistencials que pertanyen als Departaments de Salut de La Plana i Vinaròs.   
Així mateix, es posaran a disposició de la Universitat les institucions i els centres sanitaris que depenguen del Consorci Hospitalari Provincial de Castelló i que es consideren necessaris per a una formació adequada, amb l'aprovació prèvia de la Comissió Mixta.  
De la mateixa manera, es podran utilitzar els servicis i/o les unitats dels centres de salut pública de la Comunitat Valenciana.  
4. S'adjunta com a annex I al conveni la certificació de les gerències dels departaments de salut de Castelló, La Plana i Vinaròs, així com de la gerència del Consorci Hospitalari Provincial de Castelló i del director general de Salut Pública de la Conselleria de Sanitat.  
Quarta. De les institucions i els centres sanitaris en els estudis d'Infermeria  
1. Les institucions i els centres sanitaris dels departaments de salut i centres superiors que depenen de la Conselleria de Sanitat, l'Agència Valenciana de Salut i el Consorci Hospitalari Provincial de Castelló i que es posen a disposició de la docència, assistència i investigació universitàries en els estudis d'Infermeria de la Universitat Jaume I de Castelló són els següents:  
Conselleria de Sanitat,  
Centres de salut pública de la Comunitat Valenciana.   
Agència Valenciana de Salut,  
Departaments de Salut de Castelló, La Plana i Vinaròs.  
Consorci Hospitalari Provincial de Castelló.  
2. Les institucions i els centres sanitaris esmentats s'ajusten al que preveu el Reial Decret 1558/1986, de 28 de juny, pel qual s'establixen les Bases generals del règim de concerts amb les institucions sanitàries, i reunixen els requisits enumerats en l'Orde de 31 de juliol de 1987, que establix els requisits de les institucions sanitàries que puguen ser objecte de concert amb universitats per a desenvolupar la docència en matèries relacionades amb les Ciències de la Salut.   
Pel que fa al reconeixement com a universitaris o associats de les institucions i els centres sanitaris que participen en l'aplicació d'este conveni, caldrà ajustar-se al que preveu la normativa vigent.  
3. Les institucions i els centres sanitaris que participaran en la docència, assistència i investigació universitàries en els estudis d'Infermeria de la Universitat Jaume I de Castelló seran preferentment els que formen part del Departament de Salut de La Plana, i posaran a disposició de la universitat els servicis i/o les unitats assistencials necessaris per a esta finalitat.   
Això, sense perjudici de la posada a disposició dels servicis i/o les unitats assistencials que pertanyen als Departaments de Salut de Castelló i Vinarós, amb l'aprovació prèvia de la Comissió Mixta prevista en este conveni.  
Així mateix, es posaran a disposició de la Universitat les institucions i els centres sanitaris que depenen del Consorci Hospitalari Provincial de Castelló i que es consideren necessaris per a una formació adequada, amb l'aprovació prèvia de la Comissió Mixta prevista en este conveni.  
De la mateixa manera, es podran utilitzar els servicis i/o les unitats dels centres de salut pública de la Comunitat Valenciana.  
4. S'adjunta com a annex I al conveni la certificació de les gerències dels departaments de salut de Castelló, La Plana i Vinaròs, així com de la gerència del Consorci Hospitalari Provincial de Castelló i del director general de Salut Pública de la Conselleria de Sanitat.  
Cinquena. De les institucions i els centres sanitaris en els estudis de Psicologia  
1. Les unitats de salut mental dels departaments de salut de Castelló, La Plana i Vinaròs i del Consorci Hospitalari Provincial de Castelló, es posen a disposició de la docència, assistència i investigació universitàries en els estudis de Psicologia de la Universitat Jaume I de Castelló, d'acord amb els criteris que s'establisquen en la Comissió Mixta.  
2. Les institucions i els centres sanitaris esmentats s'ajusten al que preveu el Reial Decret 1558/1986, de 28 de juny, que establix les bases generals del règim de concerts amb les institucions sanitàries, i reunixen els requisits enumerats en l'Orde de 31 de juliol de 1987 que establix els requisits de les institucions sanitàries que puguen ser objecte de concert amb universitats per a desenvolupar la docència en matèries relacionades amb les Ciències de la Salut.   
Pel que fa al reconeixement com a universitaris o associats de les institucions i els centres sanitaris que participen en l'aplicació d'este conveni, caldrà ajustar-se al que preveu la normativa vigent.  
3. S'adjunta com a annex I al conveni la certificació de les gerències dels departaments de salut de Castelló, La Plana i Vinaròs, així com de la gerència del Consorci Hospitalari Provincial de Castelló.  
Sisena. D'altres institucions i centres sanitaris per a altres estudis de Ciències de la Salut  
Pel que fa a altres titulacions de grau, màster o doctorat, en Ciències de la Salut, es podrà establir la realització d'altres pràctiques formatives per mitjà d'addenda a este conveni, i es podran posar a disposició de la Universitat Jaume I les institucions i els centres sanitaris que s'estimen necessaris per al compliment dels objectius docents, assistencials i investigadors que són objecte d'este conveni, amb l'aprovació prèvia de la Comissió Mixta.  
Setena. D'altres institucions i centres per a estudis de Ciències de la Salut  
Es posaran a disposició de la docència, assistència i investigació universitàries en els estudis de Ciències de la Salut de la Universitat Jaume I de Castelló, els Instituts de Medicina Legal que determine la Comissió Mixta prevista en este conveni.  
Huitena. De la planificació docent i assistencial  
En les institucions i els centres sanitaris es podrà impartir docència de manera descentralitzada en els seus vessants teòrica i pràctic i es garantirà la coordinació harmònica entre la planificació assistencial i la planificació docent de les institucions i els centres sanitaris i els centres universitaris.  
Com que l'objectiu serà garantir la formació adequada dels estudiants, la seua distribució s'ajustarà en cada institució i centre sanitari, als seus recursos docents, assistencials i d'investigació.  
Novena. De la Comissió Mixta  
1. Es constituirà la Comissió Mixta de caràcter paritari entre la Universitat Jaume I i la Conselleria de Sanitat, la Conselleria de Justícia i Administracions Públiques, l'Agència Valenciana de Salut i el Consorci Hospitalari Provincial de Castelló, per a vetllar pel desenvolupament i la interpretació del conveni. Esta comissió es constituirà en un termini màxim de dos mesos des de la firma del conveni.   
2. Esta comissió constarà d'un total de catorze membres designats a parts iguals per la Universitat, i la Generalitat, i es procurarà la participació de les administracions sanitàries titulars de les institucions i dels centres sanitaris que tinguen la condició d'universitaris o associats.   
Per a la constitució de la comissió i l'adopció d'acords es requerirà la necessitat que hi haja majoria per cada una de les parts. Actuarà com a president de la Comissió Mixta el conseller de Sanitat, o la persona a qui ell designe, o el rector de la Universitat Jaume I, o la persona a qui ell designe, de manera alternativa cada curs acadèmic. Els membres designats triaran d'entre ells el secretari.  
3. Esta comissió es reunirà amb caràcter ordinari almenys dues vegades a l'any i amb caràcter extraordinari quan ho decidisca el president, per iniciativa pròpia o a instància d'alguna de les parts.  
4. Seran competències de la Comissió Mixta:   
a) Vetllar per la correcta aplicació del conveni, tenint en compte l'estructura acadèmica prevista per la Llei Orgànica d'Universitats i l'estructura organitzativa de les institucions i els centres sanitaris, i s'afavorirà en tots els casos l'exercici normal de l'activitat assistencial i la correcta aplicació dels programes docents.  
b) Establir fórmules de coordinació entre les activitats docents, assistencials i investigadores.   
c) Coordinar la realització de les pràctiques de grau, màster i doctorat i garantir el respecte de les competències de la Universitat en el desenvolupament dels plans d'estudi i les de les institucions i els centres sanitaris en la planificació i organització dels seus servicis, àrees i unitats.  
d) Emetre un informe previ a la designació de professors ajudants assistencials de pràctiques per la Universitat.   
e) Resoldre la incorporació de coordinadors docents d'ambdues parts per al seguiment de les activitats realitzades pels alumnes, segons dicta este conveni.   
f) Resoldre l'informe-proposta remés per la Universitat al començament de cada curs acadèmic, i indicar per a cada institució i centre sanitari el nombre d'estudiants i els servicis i les unitats en què efectuarien les pràctiques, si és el cas, així com els programes d'activitats i la seua duració i períodes, en funció de la disponibilitat de les institucions i els centres sanitaris.   
g) Establir els criteris per a fer efectiva la compensació que la Universitat haurà de satisfer a les parts firmants.  
h) Elaborar i aprovar informes i estudis relatius a la necessitat reduir o ampliar, d'acord amb criteris objectius, el nombre de places de professorat associat assistencial en Ciències de la Salut, així com establir la duració del contracte del professor associat i les pròrrogues possibles.  
i) Aprovar la proposta de nomenament de professors associats assistencials, d'acord amb les necessitats docents i assistencials i els procediments previstos en cadascuna de les institucions. Així mateix, la Comissió Mixta serà l'encarregada de dissenyar el perfil de les places que s'ofernxen i el règim de dedicació, sempre d'acord amb la normativa universitària i sanitària.   
j) Aprovar la posada a disposició de la universitat de les institucions, els centres sanitaris, els servicis i/o les unitats assistencials, que es consideren necessaris per a una formació adequada, d'acord amb els criteris que s'establixen en la clàusula quarta.  
k) Garantir la comunicació institucional entre la Universitat Jaume I, la Conselleria de Sanitat, la Conselleria de Justícia i Administracions Públiques, l'Agència Valenciana de Salut i el Consorci Hospitalari Provincial de Castelló.  
i) Qualsevol altra que siga necessària per a l'adequada col·laboració prevista en este conveni i que siga aprovada per la Comissió.  
5. La Comissió Mixta pot, per a agilitzar el seu funcionament, crear comissions permanents amb un nombre igual de membres de la Universitat i de les institucions i els centres sanitaris, l'objectiu essencial de les quals serà vetllar per l'aplicació correcta del conveni en cada una de les institucions o els centres sanitaris lligats per este conveni.  
Deu. Del règim jurídic dels professors associats assistencials de Ciències de la Salut.  
1. Es reconeix la posada a disposició del personal sanitari de les institucions i dels centres sanitaris per a la realització de funcions docents d'acord amb el que preveu l'article 104 de la Llei General de Sanitat. Des de la Conselleria de Sanitat es garantirà la compatibilitat d'ambdues activitats en la jornada laboral, en funció de la plaça que és objecte de concurs.  
2. Segons el que disposa l'article 105.2 de la Llei General de Sanitat i el Reial Decret 1558/1986 s'establix que les places de professor associat assistencial en Ciències de la Salut, s'hauran de cobrir amb personal assistencial de les institucions i els centres sanitaris que depenen de la Conselleria de Sanitat, de l'Agència Valenciana de Salut i del Consorci Hospitalari Provincial de Castelló. En tots els casos i de conformitat amb el que disposa el Reial Decret esmentat, el personal contractat haurà d'acreditar el reconeixement previ de compatibilitat.  
3. La Universitat Jaume I de Castelló convocarà un concurs de mèrits per a les places de professors associats de Ciències de la Salut, que serà informat prèviament per la Comissió Mixta.  
4. D'acord amb la base novena punt 1 de l'article quart del Reial Decret 1558/1986, el professor associat assistencial de Ciències de la Salut, en tots els casos, cessarà com a docent quan, per qualsevol motiu, deixe vacant la plaça assistencial que ocupe en la institució o en els centres sanitaris concertats.  
5. El personal sanitari de la plantilla de les institucions i dels centres sanitaris objecte del conveni, que col·labore en la docència clínica i no tinga plaça docent, podrà sol·licitar un certificat de l'activitat relacionada amb la docència realitzada a l'òrgan competent de la Universitat Jaume I.   
Onze. De les places vinculades  
D'acord amb el que establix la base setena del Reial Decret 1558/1986, de 28 de juny, i el Reial Decret 1313/2007, de 5 d'octubre, es preveurà, per mitjà d'addenda a este conveni, la possibilitat d'oferir places assistencials vinculades a places docents de la plantilla dels cossos de professors d'universitat.  
Dotze. Del règim de l'estudiant  
1. La realització de pràctiques per estudiants no representarà en cap cas vinculació o relació laboral amb la Conselleria de Sanitat, ni amb la Conselleria de Justícia i Administracions Públiques, ni amb l'Agència Valenciana de Salut, ni amb el Consorci Hospitalari Provincial de Castelló i no es podrà percebre cap retribució per les activitats de les pràctiques ni pels resultats que s'hi pogueren derivar.  
2. Cada curs acadèmic se subscriurà un document per cada estudiant en pràctiques que contindrà, entre altres, les dades relatives a l'estudiant i als estudis universitaris que cursa, les activitats que ha de realitzar i el lloc on ha de realitzar-les, la duració i el període de realització de les pràctiques, juntament amb les dades identificatives dels professors associats assistencials de Ciències de la Salut que duguen a terme les pràctiques, els coordinadors docents designats en cada centre, si és el cas, per la Comissió Mixta d'entre els anteriors i els responsables de la coordinació acadèmica de les pràctiques en la Universitat Jaume I, per a la realització del seguiment de l'activitat realitzada pels estudiants en cada una de les institucions o dels centres sanitaris.   
La Universitat Jaume I facilitarà esta informació a la Conselleria de Sanitat al principi de cada curs acadèmic, en la forma i pel procediment que establisca la Comissió Mixta prevista en este conveni.  
3. Els estudiants hauran de complir les normes de règim intern de les institucions i els centres sanitaris i no sanitaris que els siga aplicable d'acord amb les instruccions del responsable del seu desenvolupament. S'hauran d'aplicar amb diligència a les tasques que els encomanen, de les quals guardaran el secret professional.   
4. Les institucions i els centres sanitaris i no sanitaris permetran als responsables de la coordinació acadèmica de les pràctiques de la Universitat Jaume I l'accés als locals on els estudiants realitzen pràctiques, sempre que els motius de la visita estiguen relacionats amb les pràctiques i que la visita tinga lloc durant la seua realització.  
5. Els estudiants en pràctiques hauran de confeccionar una memòria sobre les pràctiques realitzades, amb l'assessorament dels responsables de les pràctiques.  
6. Els estudiants sempre portaran la seua targeta universitària d'identificació i si no n'hi ha, el document oficial que la substituïsca, i quedaran sotmesos al règim de funcionament de la institució o del centre sanitari en la mesura que resulte compatible amb la normativa establida ací.  
7. Les infraccions comeses pels estudiants durant la realització de les pràctiques, i les faltes de conducta en general, seran qualificades de faltes acadèmiques en la forma i amb la gravetat que es determine en aplicar la normativa corresponent.  
8. Qualsevol de les parts podrà interrompre la pràctica dels estudiants, per un motiu justificat, i s'haurà de comunicar per escrit i amb antelació, i si això no fóra possible, en el termini de cinc dies des de la seua interrupció, a la Universitat Jaume I, que ho comunicarà, al seu torn, a totes les parts implicades.   
9. Els estudiants i els responsables acadèmics de les pràctiques de la Universitat Jaume I se sotmetran a la normativa vigent en matèria de protecció de dades i a tota normativa a què estiga sotmés l'accés a la documentació i a la història clínica.  
Tretze. Règim disciplinari  
1. La iniciació d'un expedient disciplinari per part d'una de les administracions es comunicarà a les altres i a la Comissió Mixta d'este conveni, que emetrà un informe on anunciarà la conclusió de l'expedient. La Comissió Mixta adoptarà les mesures necessàries perquè no resulte perjudicada l'activitat docent, investigadora o assistencial, segons els casos.  
2. L'aplicació del règim disciplinari corresponent, en cada cas, a les funcions docents, assistencials i d'investigació, al personal professor contractat, es farà d'acord amb allò que han establit, respectivament, les normes sobre règim disciplinari que li siga aplicable com a professor universitari o, en el cas de les funcions assistencials, per la Llei 55/2003, de 16 de desembre, de l'Estatut Marc del Personal Estatutari dels Servicis de Salut i la resta de normativa aplicable, d'acord amb la naturalesa de la relació jurídica, estatutària, funcionarial o laboral, concurrent en el personal de les institucions i els centres sanitaris.  
Catorze. De les adquisicions  
L'atribució de la titularitat del material inventariable que adquirisca qualsevol de les parts que firmen el conveni durant el seu període de vigència, i que afecte el contingut del conveni, recaurà sobre aquella entitat que haja aportat els recursos necessaris per a l'adquisició.  
Quinze. De la formació de màster i doctorat  
La universitat, d'acord amb el que establix la base 11 del Reial Decret 1558/1986, podrà reservar un quota de places, en nombre no inferior a cinc, en els seus programes de màster i doctorat en l'àmbit de les Ciències de la Salut perquè el personal sanitari que no tinga estos títols, així com els facultatius i les facultatives i els infermers i les infermeres residents que realitzen la formació especialitzada en les institucions concertades, puguen obtindre el títol corresponent, sempre de conformitat amb la normativa general aplicable.   
Setze. De la participació en òrgans de direcció  
En la Comissió de Direcció de cada una de les institucions i els centres sanitaris concertats, podrà participar la representació de la universitat, triada pel seu Consell de Govern entre els professors de les àrees clíniques, d'acord amb el que establix el Reial Decret 1558/1986.   
En les sessions de la junta de la facultat de Ciències de la Salut, participarà un representant de l'administració titular de les institucions i els centres sanitàries concertats.  
Disset. Compensació  
La Comissió Mixta prevista en este conveni establirà els criteris per a fer efectiva la compensació que la Universitat satisfarà a la Conselleria de Sanitat, a l'Agència Valenciana de Salut, al Consorci Hospitalari Provincial de Castelló, i a la Conselleria de Justícia i Administracions Públiques, si és el cas, en concepte d'utilització per a la docència de les institucions i els centres sanitaris objecte d'este conveni, d'acord amb el procediment que s'establisca per al conjunt de les universitats públiques de la Comunitat Valenciana.  
Divuit. Duració i pròrroga  
1. Este conveni entrarà en vigor en la data de la seua firma, produirà efectes a partir del curs acadèmic 2010/2011, mantindrà la seua vigència durant els quinze cursos acadèmics següents i es prorrogarà per acord tàcit pels mateixos períodes, de forma condicionada a la vigència de l'activitat, excepte denúncia expressa per qualsevol de les parts firmants, per escrit i amb una antelació mínima de tres mesos.  
2. Si qualsevol de les parts denunciara expressament el conveni abans que es complira el termini de vigència que l'organisme que el va aprovar va ratificar, els efectes només es produiran en finalitzar el cicle acadèmic que es curse en el moment de la denúncia.  
Dinou. Publicitat  
En la publicitat i en les activitats que la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I de Castelló realitzen a través de qualsevol mitjà de comunicació social, de les accions derivades de l'aplicació d'este conveni, es farà constar expressament la col·laboració convinguda entre les institucions.  
Vint. Causes d'extinció  
Seran causes d'extinció d'este conveni:  
1. L'incompliment manifest de les obligacions assumides per qualsevol de les parts.  
2. L'acord mutu de les parts.  
3. La denúncia expressa d'una de les parts, amb previ avís de tres mesos, com a mínim.  
4. La desaparició de les circumstàncies que el van originar.  
En tots els casos, les parts es comprometen a completar la docència fins a la finalització ordinària de la carrera dels estudiants matriculats, sempre d'acord amb la normativa de caràcter general que siga aplicable.  
Disposició addicional única  
L'Escola d'Infermeria de la Mare de Déu del Sagrat Cor de Castelló és, en l'actualitat, una institució sanitària docent que depén administrativament i funcionalment de la Conselleria de Sanitat i que està adscrita acadèmicament a la Universitat de València.   
La Universitat Jaume I iniciarà els tràmits per a adscriure l'escola esmentada, amb la sol·licitud prèvia a la Conselleria de Sanitat, en un termini màxim de cinc anys.  
La Universitat Jaume I també promourà que, en l'oferta de places de professorat, s'incloga com a mèrit l'experiència docent i investigadora desenvolupada en els departaments de salut de la província de Castelló.  
Disposició transitòria única   
Els convenis en Ciències de la Salut subscrits entre les parts firmants, el contingut dels quals no es trobe dins de l'àmbit d'aplicació d'este conveni, mantindran la seua vigència fins a l'aprovació, si és el cas, de l'addenda corresponent a este conveni, el contingut del qual li siga aplicable, d'acord amb el que preveu la clàusula sisena.  
I perquè conste als efectes oportuns, en prova de conformitat, les parts firmen el present document, en el lloc i la data indicats dalt.  
Per la Conselleria de Sanitat, l'Agència Valenciana de Salut, el Consorci Hospitalari Provincial de Castelló  
Manuel Cervera Taulet   
Per la Conselleria de Justícia i Administracions Públiques  
Paula Sánchez de León   
Per la Universitat Jaume I   
Francisco Toledo Lobo  
Nicolás Martínez Tornero, com a gerent del Consorci Hospital Provincial de Castelló, de l'Agència Valenciana de Salut,  
Certifica  
Que en el Consorci Hospital Provincial de Castelló es disposa dels centres sanitaris següents:  
Hospital Provincial de Castelló  
Medicina Interna, Aparell Digestiu, Cardiologia, Endocrinologia, Dietètica i Nutrició, Pneumologia, Dermatologia, Psiquiatria, Cirurgia General i de l'Aparell Digestiu, Traumatologia, Oftalmologia, Urologia, Ginecologia, Hematologia i Hemoteràpia, Microbiologia, Farmàcia Hospitalària, Farmacologia Clínica, Radiodiagnòstic, Urgències, Arxiu i Documentació, Rehabilitació, Anatomia Patològica, Medicina Preventiva, Unitat de Vigilància Intensiva, Consultes externes, Anestesiologia i Reanimació, Al·lergologia, Neurofisiologia, Neurologia, Hospitalització Domiciliària, Anàlisis Clíniques, Cirurgia Oncològica, Cirurgia Ortopèdica, Cirurgia Reparadora, Litotrícia, Medicina Esportiva, Medicina d'Urgències, Oncologia Mèdica, Oncologia Radioterapèutica, Psicologia, Radiofarmàcia, Radiofísica, Patologia Mamària, Cirurgia Cardiovascular i Medicina Nuclear.  
Castelló, 3 de març de 2010  
Nicolás Martínez Tornero  
Guillermo Ferrán Martínez, com a gerent del Departament de Salut de Castelló, de l'Agència Valenciana de Salut,   
CERTIFICA  
Que en el Departament de Salut de Castelló es disposa dels centres sanitaris següents:  
Hospital General de Castelló i Centre d'Especialitats Jaume I  
Medicina Interna, Aparell Digestiu, Cardiologia i Hemodinàmica, Endocrinologia i Unitat de Diabetis, Nefrologia i Diàlisi, Pneumologia, Dermatologia, Psiquiatria, Cirurgia General i de l'Aparell Digestiu, Cirurgia Ortopèdica i Traumatologia, Oftalmologia, Otorinolaringologia, Urologia i Andrologia, Ginecologia i Obstetrícia, Pediatria, Neonatologia, Hematologia i Hemoteràpia, Bioquímica, Microbiologia, Immunologia, Farmàcia Hospitalària, Radiodiagnòstic i Radiologia, Intervencionista, Urgències, Arxiu i Documentació, Medicina Física i Rehabilitació, Anatomia Patològica, Medicina Preventiva, Medicina del Treball, Unitat de Vigilància Intensiva, Consultes externes, Anestesiologia, Reanimació i Teràpia del Dolor, Al·lergologia, Cirurgia Maxil·lofacial, Cirurgia Pediàtrica, Angiologia i Cirurgia Vascular, Neurocirurgia, Neurofisiologia Clínica, Neurologia, Reumatologia, UCI Pediàtrica, Cambra Hiperbàrica, Hospitalització Domiciliària, Unitat del Son, Unitat de Curta Estada, Unitat de Cirurgia sense Ingrés, Infecciosos i Unitat de Raquis, Odontologia, Psicologia Clínica.  
Centres Sanitaris Integrats  
Castelló (Grau), Castelló (Gran Via)  
Centres de Salut i Consultoris  
Albocàsser, Almassora, Ares del Maestrat, Atzeneta del Maestrat, Benafigos, Benasal, Benicàssim, Benlloch, Borriol, Cabanes, Castellfort, Castelló (9 d'octubre), Castelló (Barranquet-Perpetu Socors), Castelló (Benadressa), Castelló (Casalduc Consultori), Castelló (Ferran el Catòlic), Castelló (Castàlia), Castelló (el Grau Consultori), Castelló (Grup Reis), Castelló (la Salera), Castelló (Palleter), Castelló (Pintor Sorolla), Castelló (Pl. Constitució), Castelló (Rafalafena), Castelló (Sant Llorenç), Castelló (Sant Agustí), Castillo de Villamalefa, Cortes de Arenoso, Cortes de Arenoso (San Vicente de Piedrahita), Costur, Culla, Els Rosildos, Figueroles, Els Ibarsos, la Pobla Tornesa, la Ribera de Cabanes, la Torre d'En Besora, Vall d'Alba, l'Alcora, l'Alcora (la Foia), Les Coves de Vinromà, Les Useres, Lucena del Cid, Orpesa, Sant Joan Moró, Sarratella, Sierra Engarcerán, Tírig, la Torre d'en Doménec, Torreblanca, Vilafamés, Vilanova d'Alcolea, Vilar de Canes, Vilafranca, Villahermosa del Río, Vistabella del Maestrazgo, Xodos, Zucaina.  
Castelló, 3 març de 2010  
El gerent del departament  
Guillermo Ferrán Martínez  
Javier Carlos Peñarrocha Nebot, com a gerent del Departament de Salut de la Plana, de l'Agència Valenciana de Salut,   
CERTIFICA  
Que en el Departament de Salut de la Plana es disposa dels centres sanitaris següents:  
Hospital la Plana  
Medicina Interna, Aparell Digestiu, Al·lergologia, Cardiologia, Endocrinologia, Dietètica i Nutrició, Pneumologia, Neurologia, Reumatologia, Anestesiologia i Reanimació, Dermatologia, Cirurgia General i de l'Aparell Digestiu, Traumatologia, Oftalmologia, Otorinolaringologia, Urologia, Ginecologia i Obstetrícia, Neurofisiologia, Pediatria, Neonatologia, Hematologia i Hemoteràpia, Bioquímica, Microbiologia, Anatomia Patològica, Farmàcia Hospitalària, Radiodiagnòstic, Urgències, Arxiu i Documentació, Rehabilitació, Medicina Preventiva, Unitat de Vigilància Intensiva, Consultes Externes, Hospital de Dia, Hospitalització Domiciliària, Unitats de Salut Sexual i Reproductiva, Unitat de Conductes Addictives i Unitats de Salut Mental.  
Centres de Salut i Consultoris  
Aín, Alcudia de Veo, Alfondeguilla, Alquerías del Niño Perdido, Arañuel, Artana, Argelita, Ayódar, Betxí, Borriana (port), Borriana (platja), CSI Borriana, la Vall d'Uixó I, la Vall d'Uixó II, Cirat, El Tormo, Eslida, Espadilla, Fanzara, Fuentes de Ayódar, la Vilavella, Ludiente I, Ludiente (Giraba de Abajo), Mascarell (Nules), Moncofa, Moncofa platja, Montán, Montanejos, Nules, Nules (platja), Onda, Puebla de Arenoso (Los Calpes), Ribesalbes, Suera, Tales, Toga, Torralba del Pinar, Torrechiva, Vallat, Villamalur, Vila-real I Bòvila, Vila-real II Carinyena, Vila-real III Dolores Cano Royo.  
Vila-real, 3 de març de 2010  
Javier Carlos Peñarrocha Nebot  
Alejandro Luis Suay Cantos, com a gerent del Departament de Salut de Vinaròs, de l'Agència Valenciana de Salut,   
CERTIFICA  
Que en el Departament de Salut de Vinaròs es disposa dels centres sanitaris següents:  
Hospital de Vinaròs  
Medicina Interna, Aparell Digestiu, Cardiologia, Pneumologia, Dermatologia, Endocrinologia i Metabolisme, Psiquiatria, Cirurgia General i de l'Aparell Digestiu, Traumatologia, Oftalmologia, Otorinolaringologia, Urologia, Ginecologia i Obstetrícia, Pediatria, Neonatologia, Hematologia i Hemoteràpia, Bioquímica, Microbiologia i Parasitologia, Farmàcia Hospitalària, Farmacologia Clínica, Radiodiagnòstic, Urgències, Arxiu i Documentació, Rehabilitació, Anatomia Patològica, Medicina Preventiva, Unitat de vigilància intensiva, Consultes externes, Anestesiologia i Reanimació, Reumatologia, Neurologia, Hospitalització domiciliària, Unitat de vigilància intensiva pediàtrics, Unitat de curta estada.  
Centres de salut i consultoris  
Alcalà de Xivert, Alcosseber, el Bellestar, Benicarló, el Boixar, Càlig, Canet lo Roig, Castell de Cabres, Catí, Cervera del Maestre, Cinctorres, Forcall, Fredes, Herbés, la Jana, la Mata, la Pobla de Benifassà, la Pobla d'Alcolea, la Salzadella, Morella, Olocau del Rey, Ortells, Palanques, Peníscola, el Portell de Morella, Rossell, Sant Jordi, San Rafael del Río, Sant Mateu, Santa Magdalena de Pulpis, Todolella, Traiguera, Vallibona, Villores, Vinaròs, Xert, Xiva de Morella, Zorita del Maestrazgo.  
Vinaròs, 3 de març de 2010  
Alejandro Luis Suay Cantos  
Manuel Escolano Puig, com a director general de Salut Pública de la Conselleria de Sanitat de la Generalitat,   
CERTIFICA  
Que a la Comunitat Valenciana es disposa dels centres sanitaris de salut pública següents:  
CSP Benicarló Departament de Vinaròs. C/ Peníscola, 21-1r (Benicarló-12197)  
CSP Castelló Departament de Castelló. Av. del Mar, 12 (Castelló de la Plana-12739)  
CSP València Departament de Sagunt. C/ Sant Vicent, 83 (València-46445)  
CSP València Departament de València-Clínic-Malva-rosa. C/ Sant Vicent, 83 (València-46842)  
CSP València Departament de València-Arnau de Vilanova-Llíria. C/ Sant Vicent, 83 (València-46390)  
CSP Manises Departament de Manises. C/ Ceramista Alfons Blat, 6 (Manises-46699)  
CSP Utiel Departament de Requena. Pl. Escuelas Pías, 1 (Utiel-46800)  
CSP Torrent Departament de València-Hospital General. C/ Xirivella, 23-2n pis (Torrent-46480)  
CSP Alzira Departament de La Ribera. C/ la Pau, s/n (Alzira-46079)  
CSP Gandia Departament de Gandia. C/ Duc Carles de Borja, 19 (Gandia-46111)  
CSP Dénia Departament de Dénia. Pl. Jaume I, s/n (Dénia-03707)  
CSP Xàtiva Departament de Xàtiva-Ontinyent. Pl. la Seu, 11 (Xàtiva-46810)  
CSP Alcoi Departament d'Alcoi. C/ Albereda, 41 (Alcoi-03587)  
CSP Benidorm Departament de la Marina Baixa. C/ Veneçuela, s/n (Benidorm-03865)  
CSP Alacant Departament de Sant Joan d'Alacant. Pl. Espanya, 6 (Alacant-03903)  
CSP Elda Departament d'Elda. C/ Magallanes, 16 (Elda-03886)  
CSP Alacant Departament d'Alacant-Hospital General. Pl. Espanya, 6 (Alacant-03794)  
CSP Elx Departament d'Elx-Hospital General. C/ Antoni Mora Ferrández, 51 (Elx-03904)  
CSP Orihuela Departament d'Orihuela. C/ Cardenal Desprades, 7 (Orihuela-03191)  
València, 3 de març de 2010  
Manuel Escolano Puig